User:Ramnivas Rao Jodhpur

लोकगायक रामनिवास राव का निधन Govind Singh Lulwa Khas लोक गायक रामनिवास राव का शनिवार दोपहर सवा तीन बजे निधन हो गया। वे मथुरादास माथुर अस्पताल में भर्ती थे। राव के निधन का समाचार सुनते ही कला जगत में शोक की लहर छा गई। राव को उनके बड़े पुत्र दिलीप राव ने मुखाग्नि दी। मानव कल्याण जनजागरण सेवा संस्थान के महासचिव एवं लोक गायक चम्पालाल धारू ने बताया कि स्व.रामनिवास राव लोक गायकी के क्षितिज पर वो नक्षत्र थे जो बरसों अपनी अद्वितीय प्रदीप्ति के माध्यम से असंख्य सितारों के बीच भी अपनी आभा बरकरार रखे हुए थे। उन्हें श्रद्धांजलि देने वालों का शाम को उनके निवास स्थान पर तांता लग गया। धारू ने बताया कि राव राजस्थान भजन सम्राट थे। उन्होंने हजारों गायकों में एक अलग ही मुकाम स्थापित किया था। राव का जन्म 15 अगस्त 1958 को हुआ। वे गजल सम्राट जगजीतसिंह के शिष्य थे जिनसे उन्होंने गायकी की बारीकियां सीखीं। साथ ही भोपाल और सीकर घराने से भी ताल्लुक रखते थे। राव राग वृंदावनी, राग भोपाली, राग यमन के साथ ही मल्हार के भी अच्छे सुधि गायक थे। लोक कथाओं और गाथाओं को गाने के लिए उन्होंने अपना एक अलग ही अंदाज विकसित किया। उनकी गिनती राजस्थान के सुप्रसिद्ध लोक गायकों में होने लगी। वर्ष 1978 में एचएमवी द्वारा प्रथम रिकॉर्डेड एलपी आॅडियो नानी बाई रो मायरो से लेकर विभिन्न कम्पनियों ने अब तक राव के लगभग 800 आॅडियो व वीडियो एलबम रीलीज कर चुकी है। जिनमें राज भरथरी, राजा मोरध्वज, राजा हरीशचंद्र, बाला चुंदडी, कृष्ण मनिहारा, सावन आयो आयो नन्दलाल, कान्हा मार गई तेरी तिरछी नजर, लखनवा नहीं जाना, मारा हरि निर्मोही, के साथ ही हैली आदि को अपनी आवाज से रामनिवास राव ने अमर बना दिया। श्रद्धांजलि देने वालों ने कहा कि राव के निधन से राजस्थानी कला का युग समाप्त हो गया है। उनकी कमी हमेशा खलती रहेगी। और उनका अलग अंदाज हमेशा ही उन्हें अन्य गायकों से अलग बनाए रखेगा।